Document ID: 32013R0230

32013R0230
L 080/1
SLUŽBENI LIST EUROPSKE UNIJE
14.03.2013.
PROVEDBENA UREDBA KOMISIJE (EU) br. 230/2013
od 14. ožujka 2013.
o povlačenju s tržišta određenih dodataka hrani za životinje koji spadaju u skupinu aromatičnih tvari i tvari za poboljšavanje okusa
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1831/2003 Europskog parlamenta i Vijeća od 22. rujna 2003. o dodacima hrani za životinje (1), a posebno njezin članak 10. stavak 5.,
budući da:
(1)
Uredbom (EZ) br. 1831/2003 predviđa se odobravanje dodataka za korištenje u hranidbi životinja te osnove i postupci za davanje takvih odobrenja. Člankom 10. te Uredbe predviđa se ponovna ocjena dodataka odobrenih u skladu s Direktivom Vijeća 70/524/EEZ (2).
(2)
Dodaci hrani za životinje navedeni u Prilogu bili su Direktivom 70/524/EEZ odobreni bez vremenskog ograničenja. Ti su dodaci hrani za životinje kasnije bili uneseni u Registar dodataka hrani za životinje Zajednice, u skladu s člankom 10. stavkom 1. Uredbe (EZ) br. 1831/2003.
(3)
U pogledu korištenja dodataka hrani za životinje koji su u dijelu A Priloga navedeni kao aromatične tvari i tvari za poboljšavanje okusa, nije bio predan niti jedan zahtjev za odobrenje u skladu s člankom 10. stavkom 2. Uredbe (EZ) br. 1831/2003 do roka predviđenog u toj odredbi. U pogledu korištenja dodataka hrani za životinje koji su u dijelu B Priloga navedeni kao aromatične tvari i tvari za poboljšavanje okusa, do tog roka nije bio predan niti jedan zahtjev za neke životinjske vrste ili kategorije životinjskih vrsta za koje su dotični dodaci hrani za životinje bili odobreni u skladu s Direktivom 70/524/EEZ. Međutim, u pogledu upotrebe saharina i kalcijevog saharina koji su u dijelu B Priloga navedeni kao aromatične tvari i tvari za poboljšavanje okusa, do tog roka nije bio predan niti jedan zahtjev za jedinu kategoriju životinja za koju su dotični dodaci hrani za životinje bili odobreni u skladu s Direktivom 70/524/EEZ.
(4)
Radi transparentnosti, dodaci hrani za koje do roka navedenog u članku 10. stavku 2. Uredbe (EZ) br. 1831/2003 nije bio predan niti jedan zahtjev za odobrenje, navedeni su u posebnom dijelu Registra dodataka hrani za životinje Zajednice.
(5)
Ti se dodaci hrani za životinje moraju stoga povući s tržišta, što se tiče njihovog korištenja kao aromatičnih tvari i tvari za poboljšavanje okusa, osim za životinjske vrste i kategorije životinjskih vrsta za koje su predani zahtjevi za odobrenje. Ova mjera ne utječe na korištenje nekih od gore navedenih dodataka u skladu s nekim drugim životinjskim vrstama ili kategorijama životinjskih vrsta ili drugim funkcionalnim skupinama za koje mogu biti odobreni.
(6)
Primjerno je zainteresiranim stranama dopustiti prijelazno razdoblje, tijekom kojeg se mogu koristiti postojeće zalihe dotičnih dodataka, premiksa, krmne smjese i krmiva koji su proizvedeni s tim dodacima, uzimajući u obzir vijek trajanja određene hrane za životinje koja sadrži predmetne dodatke.
(7)
Povlačenjem s tržišta proizvoda navedenih u Prilogu ne dovodi se u pitanje izdavanje odobrenja za njih ili donošenje mjere o njihovom statusu u skladu s Uredbom (EZ) br. 1831/82003.
(8)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Povlačenje
Dodaci hrani za životinje navedeni u dijelu A Priloga, koji spadaju u skupinu „Aromatičnih tvari i tvari za poboljšavanje okusa”, povlače se s tržišta.
Dodaci hrani za životinje navedeni u dijelu B Priloga, koji spadaju u skupinu „Aromatičnih tvari i tvari za poboljšavanje okusa”, povlače se s tržišta za određene životinjske vrste ili kategorije životinjskih vrsta, kako je navedeno u tom dijelu Priloga.
Članak 2.
Prijelazne mjere
1. Postojeće zalihe dodataka hrani za životinje navedenih u dijelu A Priloga mogu se do 10. travnja 2014. nastaviti stavljati na tržište i upotrebljavati kao dodaci hrani za životinje koji spadaju u skupinu „Aromatičnih tvari i tvari za poboljšavanje okusa”.
2. Premiksi proizvedeni s dodacima iz stavka 1. mogu se nastaviti stavljati na tržište i upotrebljavati do 10. listopada 2014.
3. Krmne smjese i krmiva koji su proizvedeni s dodacima iz stavka 1. ili s premiksima iz stavka 2. i koji su označeni u skladu s Uredbom (EZ) br. 767/2009 mogu se do 10. travnja 2015. nastaviti stavljati na tržište i upotrebljavati do isteka zaliha.
4. U pogledu dodataka hrani za životinje navedenih u dijelu B Priloga, stavci 1., 2. i 3. primjenjuju se za životinjske vrste ili kategorije životinjskih vrsta navedene u tom dijelu Priloga.
Članak 3.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama
Sastavljeno u Bruxellesu 14. ožujka 2013.

Labels: 3
17
6